MINISTERSTVO ŠKOLSTVA SR

NÁVRH

  TEMATICKÝ  ŠTÁTNY  PROGRAM  VÝSKUMU  A VÝVOJA

KOMPLEXNÉ RIEŠENIE PODPORY A EFEKTÍVNEHO VYUŽÍVANIA INFRAŠTRUKTÚRY VÝSKUMU A VÝVOJA

na roky 2002-2005 s výhľadom do roku 2010

Bratislava 
Júl  2002

1.	Špecifikácia obsahu štátneho programu na roky 2002-2005

1.1  Názov štátneho programu

Komplexné riešenie podpory a efektívneho využívania infraštruktúry výskumu a vývoja

1.2  Ciele
	
Úroveň infraštruktúry výskumu a vývoja, t. j. úroveň materiálno-technického a laboratórneho vybavenia právnických osôb výskumu a vývoja a fyzických osôb výskumu a vývoja  je určujúcim predpokladom pre vykonávanie výskumných a vývojových činností na požadovanej kvalitatívnej úrovni. Preto závažným problémom rozvoja vedy a techniky je stav infraštruktúry výskumu a vývoja, zabezpečenie jej modernizácie a racionalizácia prístupov k jej využívaniu. Výsledky štatistického zisťovania potvrdili, že kapitálové výdavky na výskum a vývoj boli v uplynulom období nepostačujúce, v dôsledku čoho je podiel zastaranosti výskumných a vývojových zariadení v SR  až 66 % - ný. Prístrojové vybavenie je u mnohých právnických osôb výskumu a vývoja a fyzických osôb výskumu a vývoja na hranici požadovanej úrovne a môže byť prekážkou zapojenia sa do medzinárodných projektov výskumu a vývoja. Existujú však aj také prístroje a zariadenia – často unikátne a špičkovej úrovne, ktoré nie sú primerane využité z rôznych organizačno-technických dôvodov.
Cieľom štátneho programu je v súlade s uvedeným dosiahnuť
a)	vytvorenie (resp. dobudovanie)
I.	centier excelentnosti (CE) (minimálne 2-3 CE do r. 2005) a ich sietí, čím sa dosiahne, aby sa slovenský výskum a vývoj  prostredníctvom svojich centier excelentnosti zapojili do vytvárania Európskeho výskumného priestoru, do výskumných programov EÚ a iných programov medzinárodnej vedeckej spolupráce. CE majú vytvoriť predpoklady pre zaradenie sa slovenskej vedy do svetovej špičky s odborným zameraním na zdravotníctvo, environmentálne tolerantnú výrobu, implementáciu nových materiálov a technológií do praxe, rozvoj progresívnych foriem premien energie a na dobudovanie informačnej spoločnosti, na kultúru, ako aj sprístupnenie moderných metód novej generácii vedcov a technikov.
II.	špičkových laboratórií (ŠL), ktoré budú dosahovať špičkovosť minimálne v slovenskom výskumnom priestore s víziou v budúcnosti prerásť do centier excelentnosti. Takto sa pre vynikajúce výskumné tímy a pre aktuálne problémy výskumu a vývoja vytvoria nové možnosti uplatnenia a podmienky, ktoré prevyšujú bežný štandard v SR.
III.	HI-TECH centier (HTC), ktoré vytvoria zázemie (predpoklady) na transfer výsledkov výskumu a vývoja do praxe.
Týmto sa zabezpečí multidisciplinárny a interdisciplinárny prístup troch sektorov VaT v SR  (vysoké školy, štátny sektor, podnikateľský sektor) k riešeniu aktuálnych problémov vedy a techniky  bez ohľadu na existujúcu inštitucionálnu štruktúru. Do činnosti centier a laboratórií budú vstupovať subjekty V a T – výskumné organizácie, výskumní pracovníci a doktorandi na princípe spoločného zdieľania, financovania a rozvíjania modernej prístrojovej techniky, prípadne aj individuálne).

b)	zabezpečenie  efektívneho využívania infraštruktúry výskumu a vývoja (súvisí s bodom I) spôsobom, ktorý by vytváral podmienky na riešenie významných úloh výskumu a vývoja  v rámci štátnych programov, projektov základného (VEGA, KEGA) a aplikovaného výskumu medzinárodných projektov a zabezpečil primeranú amortizáciu prístrojovej techniky,
c)	podporu modernizácie a dobudovania infraštruktúry výskumu a vývoja v rozsahu, aby podiel zastaranosti prístrojov a laboratórneho vybavenia vo výskume a vývoji v SR klesol na 60 % (v porovnaní s terajším stavom 66%) v r. 2005, čo by zabezpečovalo vytváranie infraštruktúry výskumu a vývoja Slovenskej republiky, ktorá by sa mohla v budúcnosti stať súčasťou infraštruktúry výskumu a vývoja EÚ,
d)	podporu vyššieho využívania porovnateľných technologických zariadení slovenskej výroby.
Ciele štátneho programu sú globálne. Premietnu sa do konkrétnych vybraných projektov s definovaným zameraním a špecifikovanou efektívnosťou.

1.3	Charakteristika 

Komplexné riešenie podpory a efektívneho využívania infraštruktúry výskumu a vývoja je klasifikované ako tematický štátny program. Jeho dosah je však prierezový a výber úloh riešených v rámci programu musí zohľadňovať prierezové požiadavky na zabezpečenie a využívanie infraštruktúry. Z tejto skutočnosti rezultuje požiadavka napojiť riešenie úloh tematického programu infraštruktúry na tematické zameranie  projektov a úloh prierezových štátnych programov, projektov základného a aplikovaného výskumu a výskumných programov EÚ, ktorých riešenie je podmienené použitím špičkovej laboratórnej techniky.
Budovanie centier excelentnosti, špičkových laboratórií a HI-TECH centier výskumu a vývoja jednoznačne vyžaduje 80 až 90 % kapitálových prostriedkov a len 10-20 %  bežných prostriedkov. Rozhodujúce sú výdavky na nákup a inštaláciu zariadení a prístrojovej techniky a je treba počítať aj s výdavkami skúšobnej prevádzky, výchovy a zaučenia obsluhy, na prípadnú podporu prevádzkových nákladov u celospoločensky významných pracovísk, na riešenie havarijných situácií, stanovenie výstupov merania a skúšok a prípadne s výdavkami na akreditáciu pracoviska.
V rámci tematického programu bude možné podporiť len obmedzený počet požiadaviek. Preto je nutné uplatniť dôsledné výberové konanie predložených projektov podľa vopred stanovených a prierezovo poňatých „kritérií efektívnosti“. Tieto budú stanovené tak, aby umožňovali podporu rozvoja infraštruktúry výskumu a vývoja v rámci podnikateľského a nepodnikateľského sektora zo zdrojov štátneho programu.
Skladba tematického štátneho programu bude tvorená samostatnými projektami/úlohami bez vytvárania podprogramov.
Navrhuje sa vypracovanie (zvláštneho) projektu na riešenie jednej metodickej úlohy, na stanovenie spôsobu a podmienok čo najširšieho efektívneho využitia infraštruktúry vrátane vytvárania informačnej databázy, stanovenia ekonomických pravidiel  poskytovania služieb pre externých zákazníkov a finančnej podpory činností centier excelentnosti, špičkových laboratórií a HI-TECH centier výskumu a vývoja. Táto metodická úloha by sa mala riešiť v prvej fáze štátneho programu už od roku 2002 s cieľom podporiť plnenie jeho cieľov podľa bodu 1 písm. b).
Ostatné projekty/úlohy budú konkrétnym riešením vybraných odborných, tematických zámerov konformných s cieľmi štátneho programu podľa bodu 1 písm. a) a c) a plniacich požiadavky na efektívnu využiteľnosť podľa bodu 1 písm. b).
Kritériami efektívnosti sú:
a)	využiteľnosť zariadení a prístrojovej techniky vo všetkých sektoroch výskumu a vývoja a pri riešení rezortných úloh,
b)	existencia kvalifikovaných, už skúsených expertov pre prevádzku zariadení a prístrojovej techniky,
c)	záruka kvality výstupov služieb, poskytovaných pre vlastné a externé potreby, vrátane expertíznych,
d)	predpokladané ekonomické a/alebo spoločenské prínosy z využívania zariadení a prístrojovej techniky,
e)	projekt budovania špičkového laboratória alebo  centra excelentnosti výskumu a vývoja,
f)	preukázateľná akceptácia v zahraničí alebo spolupráca so zahraničnými a/alebo medzinárodnými partnerskými inštitúciami,
g)	špičková úroveň zariadení a prístrojovej techniky,
h)	závažnosť kapitálových nákladov (min. nad 3 mil. Sk, výnimku na nižšiu sumu dáva Rada po posúdení zmysluplnosti investície vzhľadom na stanovené ciele),
i)	rozsah využiteľnosti zariadení a prístrojovej   techniky s ohľadom na výstupy získané ich prevádzkou,
j)	využívanie zariadení a prístrojovej techniky pri riešení úloh štátnych programov, projektov základného a aplikovaného výskumu a výskumných programov EÚ,
k)	ekonomický efekt pre hospodárstvo SR.
(Poradie kritérií nie je poradím dôležitosti kritéria. Rada štátneho programu posúdi význam a váhu toho ktorého kritéria pri posudzovaní jednotlivých konkrétnych projektov).
Úlohy tematického štátneho programu budú atypické v porovnaní s klasickými úlohami výskumu a vývoja, čo sa týka metodiky a náplne riešenia, ako aj ich vstupného zdôvodnenia v predkladaných projektoch.

1.4	 Doba riešenia 

Od: r. 2002 do: 2005 s pokračovaním do r. 2010.

1.5	 Celkové náklady štátneho programu

Špecifická požiadavka: podiel kapitálových prostriedkov 85  90 %
(v tis Sk)  
Rok riešenia ŠP | 2002 | 2003 | 2004 | 2005 | Spolu
Prostriedky ŠR celkom | 35 000 | 52 500 | 65 000 | 65 000 | 217 500
- z toho: bežné | 10 000 | 11 000 | 10 000 | 10 000 | 41 000
kapitálové | 25 000 | 41 500 | 55 000 | 55 000 | 176 500
Prostriedky z iných zdrojov celkom | 20 000 | 34 000 | 45 000 | 45 000 | 144 000
- z toho: bežné | 5 000 | 4 000 | 5 000 | 5 000 | 19 000
kapitálové | 15 000 | 30 000 | 40 000 | 40 000 | 125 000
Prostriedky celkom | 55 000 | 86 500 | 110 000 | 110 000 | 361 500
- z toho: bežné | 15 000 | 15 000 | 15 000 | 15 000 | 60 000
kapitálové | 40 000 | 71 500 | 95 000 | 95 000 | 301 500

1.6 Administratívny garant štátneho programu

Ministerstvo školstva SR – sekcia vedy a techniky.

1.7	Štruktúra štátneho programu
- jedna metodická úloha riešená v rokoch 2002 – 2003
- dve až tri úlohy (prípadne aj viac podľa množstva financií) riešené v r. 2002 – 2005
Podprogramy sa neuvažujú.

2.	Rámcový obsah štátneho programu s výhľadom do roku 2010

2.1	Ciele

Vybudovaním minimálne 5-6 centier excelentnosti, špičkových laboratórií alebo HI-TECH centier dosiahnuť v r. 2010 zníženie podielu zastaranosti  prístrojov a laboratórneho vybavenia vo výskume a vývoji v SR aspoň na 50%.

2.2 Charakteristika

Budovaním centier excelentnosti,  špičkových laboratórií  a  HI-TECH centier pozdvihnúť úroveň infraštruktúry výskumu a vývoja a prispieť tým k tomu, aby bola Slovenská republika v tejto oblasti konkurencieschopná s krajinami EU. 

2.3 Celkové náklady do roku 2010

Špecifická požiadavka: podiel kapitálových prostriedkov 85 90 %

(v tis. Sk)
Rok riešenia ŠP | 2006 | 2007 | 2008 | 2009 | 2010 | Spolu
Prostriedky ŠR celkom | 105 000 | 105 000 | 105 000 | 105 000 | 105 000 | 525 000
- z toho: bežné | 15 000 | 15 000 | 15 000 | 15 000 | 15 000 | 75 000
kapitálové | 90 000 | 90 000 | 90 000 | 90 000 | 90 000 | 450 000
Prostriedky z iných zdrojov celkom | 55 000 | 55 000 | 55 000 | 55 000 | 55 000 | 275 000
- z toho: bežné | 5 000 | 5 000 | 5 000 | 5 000 | 5 000 | 25 000
kapitálové | 50 000 | 50 000 | 50 000 | 50 000 | 50 000 | 250 000
Prostriedky celkom | 160 000 | 160 000 | 160 000 | 160 000 | 160 000 | 800 000
- z toho: bežné | 20 000 | 20 000 | 20 000 | 20 000 | 20 000 | 100 000
kapitálové | 140 000 | 140 000 | 140 000 | 140 000 | 140 000 | 700 000

2.4	Výhľadová štruktúra štátneho programu do roku 2010

Riešenie piatich až šiestich úloh (prípadne aj viac podľa množstva financií) riešených v r. 2006 – 2010.
Podprogramy sa zatiaľ neuvažujú, ich možné vytvorenie sa vykryštalizuje zo záverov štátneho programu riešeného v období 2002 až 2005.

Špecifikácia
očakávaných kvantitatívnych a kvalitatívnych prínosov štátneho programu výskumu a vývoja „Komplexné riešenie podpory a efektívneho využívania infraštruktúry výskumu a vývoja“
pre ekonomický a spoločenský rozvoj

P.č. | Názov prínosu | Áno* | Nie*
1 | Zvýšenie výnosov, hospodárskeho výsledku, pridanej hodnoty | x |
2 | Úspora nákladov výroby | x |
3 | Zvýšenie produktivity práce | x |
4 | Zvýšenie podielu domácich surovín a subdodávok na výrobe | x |
5 | Zvýšenie objemu finálnych výrobkov a objemu výnosu | | x
6 | Vytvorenie nových pracovných miest | | x
7 | Zníženie nezamestnanosti | | x
8 | Zníženie materiálovej náročnosti (spotreby materiálu) | x |
9 | Zníženie energetickej náročnosti (spotreby energie) | x |
10 | Zlepšenie životného prostredia vo vzťahu k hygiene a bezpečnosti práce, k zníženiu objemu ekologicky závadného odpadu a exhalátov | x |
11 | Zníženie nákladov na likvidáciu ekologicky závadného odpadu | x |
12 | Zvýšenie vývozu výrobkov a služieb | x |
13 | Zníženie dovozu výrobkov a služieb | | x
14 | Zníženie výdavkov štátneho rozpočtu vynakladaných na zdravotníctvo | | x
15 | Zvýšenie priemerného veku života mužov a žien | | x
16 | Zníženie ročnej úmrtnosti z dôvodu závažných ochorení (kardiovaskulárnych, nádorových a prenosných) | | x
17 | Zníženie spotreby liekov a ďalších farmaceutických výrobkov | | x
18 | Zvýšenie vzdelanosti obyvateľov | x |
19 | Zvýšenie kvality odborného rozhodovania ústredného orgánu štátnej správy SR, vlády SR, Národnej rady SR | | x
20 | Zvýšenie úspešnosti zapájania sa do európskych programov výskumu a vývoja | x |
21 | Zníženie úniku mladých pracovníkov výskumu a vývoja do iných odvetví a zahraničia | x |
22 | Zvýšenie mobility pracovníkov výskumu a vývoja v Európskom výskumnom priestore | x |
23 | Zníženie zastaranosti techniky v infraštruktúre výskumu a vývoja | x   ** |

Prof. Ing. Viktor Smieško, PhD. v. r.		Pozn.: Nie = nepriame efekty št. programy
––––––––––––––––––––––––––––––
predseda rady štátneho programu VaV 
RNDr.Vojtech Rušin, DrSc.  v. r.
–––––––––––––––––––––––––––––––––
podpredseda rady štátneho programu VaV

* vyplniť vpísaním krížika do jednej z dvoch možností áno/nie
** príslušný prínos je kvantifikovaný v cieľoch v návrhu štátneho programu